बोले- पहले दिन मैं अल पचीनो बनकर पहुंचा था, अनुराग ने बुरी तरह डांटा
Nawazuddin Siddiqui Speaks About Anurag Kashyap - नवाजुद्दीन सिद्दीकी ने एक इंटरव्यू में बताया कि फिल्म गैंग्स ऑफ वासेपुर के सेट पर पहले दिन डायरेक्टर अनुराग कश्यप ने उन्हें डांटकर भगा दिया था। नवाज अल पचीनो और रॉबर्ट डी नीरो जैसे हॉलीवुड एक्टर्स से इतने प्रेरित थे
बॉलीवुड एक्टर नवाजुद्दीन सिद्दीकी ने एक इंटरव्यू में फिल्म ‘गैंग्स ऑफ वासेपुर’ के बारे में बात की। उन्होंने बताया कि इस फिल्म के सेट पर पहले दिन डायरेक्टर अनुराग कश्यप ने उन्हें बुरी तरह डांट दिया था।
अनुराग की इस डांट का नवाज पर ऐसा असर पड़ा कि वो रात भर सो ही नहीं पाए।
मैं हॉलीवुड एक्टर्स से प्रेरित था
एक इंटरव्यू में नवाज ने बताया, ‘उस वक्त मैं अल पचीनो और रॉबर्ट डी नीरो जैसे हॉलीवुड एक्टर्स से बहुत प्रेरित था। फिल्म के सेट पर पहले दिन मैं पूरा अल पचीनो बनकर पहुंचा। मैं सभी से उन्हीं के तरह बात भी कर रहा था, पर अनुराग मेरे इस रूप को देखकर खुश नहीं थे।’
पूरी रात सो नहीं पाए नवाज
अनुराग ने रात में मुझे पचीनो को कॉपी करने पर बुरी तरह डांटा। उन्होंने कहा कि मैं कुछ ज्यादा ही अल पचीनो जैसा बिहेव कर रहा हूं। इसके बाद मैं रात भर सो नहीं पाया और अगले दिन पूरी तरह वापस अपने ओरिजनल किरदार में आ गया। सेट पर दूसरे दिन मैं नवाज बनकर ही पहुंचा।
किरदार को स्क्रीन पर ऑथेंटिक बनाना पड़ेगा
नवाज ने आगे कहा, ‘मुझे महसूस हुआ कि मैं इतने पावरफुल पर्सन का रोल प्ले नहीं कर सकता। इस किरदार के लिए मुझे खुद में ही एनर्जी लेकर आनी होगी, तभी जाकर स्क्रीन पर यह किरदार ऑथेंटिक नजर आएगा।
जैसे कि अनुराग अक्सर कहते हैं, ‘जब आपके पीछे पहले से ही 25 लोग खड़े हों तो आपको पावरफुल दिखने की जरूरत नहीं है। नॉर्मल बने रहिए और आप अपने आप खतरनाक दिखेंगे।’
2012 में रिलीज हुई 'गैंग्स ऑफ वासेपुर 2' में नवाज ने फैजल खान का रोल प्ले किया था। इसमें उनके अलावा हुमा कुरैशी, ऋचा चड्‌ढा, पीयूष मिश्रा, पंकज त्रिपाठी समेत कई बड़े कलाकार नजर आए थे। फिल्म को आज कल्ट फिल्मों में गिना जाता है।